Moskwanyň polisiýasy Orsýetiň oppozisiýa toparynyň lideri Sergeý Udalsowy tussaglykdan boşatdy. Udaltsow köpçülikleýin gozgalaňy amala aşyrmak boýunça dildüwşükde aýyplanyp, çarşenbe güni günortan tussag edilipdi.
Udalsowa garşy gozgalan jenaýat işi NTW telekanalynyň dokumental filminde öňe sürlen çaklamalara, ýagny Udalsowyň Orsýeti durnuksyzlandyrmak üçin Moskwa garşy durýan Gürjüstanyň prezidenti Mihail Saakaşwiliniň ýaranyndan pul we gözkezme alandygy barada aýdylýan maglumatlara esaslanýar.
“Men bu aýyplamalary düýbünden ret edýärin. Ozal hem aýdyşym ýaly, olaryň hakykat bilen hiç hili baglanyşygy ýok. Bu näsagyň hyýaly pikirleridir. Men ýene-de bir gezek nygtaýaryn, meniň günbatar gulluklary, Gürjüstanyň razwedkasy bilen hiç hili baglanyşygym ýok. Men olardan hiç hili görkezme ýa-da pul almadym we alybam bilmeýärin” diýip, Udalsow aýtdy.
Sülçüleriň beýanatynda çepçi Udalsowyň Orsýetde “terrorçylyk hereketlerini” taýýarlaýandygy baradaky çaklamalar boýunça derňew geçirilýändigi aýdylýar.